Notum sit omnibus hominibus, quod Hugo de Berriaco dedit ecclesie Beati Vincentii et ibi Domino servientibus, capellam in supradicto castello sitam cum oblationibus, decimis et aliis appendiciis. Habet ipsa capella decimas clausi infra istos terminos, a via de Craia usque ad rivum fontis, et de duabus condeminis in Blandiaco sitis decimas habet, et de aliis duabus condeminis, ex alia parte ipsius supranominati montis manentibus, decimas pariter diviserunt. Capella et ecclesia de Soloniaco habet etiam decimas aliarum condeminarum quarum hec sunt nomina: de Balbilona, de Exarto, de Rogo, de Marenchia, de Piro, de Siciono. De terra tantum arabili, habet autem primitias omnium habitantium in eodem castello, eorumdem baptisterium capellanus visitet, infirmos communicet, et quod sibi tribuunt habet, nec est pretereundum quod mortui sepeliuntur apud Berriaci villam. Si vero aliquis eorum corpus suum destinaverit ad aliquam congregationem, capellanus non advocato presbitero Berriaci ville faciat quecumque agenda fuerint.